შეხვედრა ჯულიარდის სკოლისა და კოლუმბიის უნივერსიტეტის მაგისტრანტთან, პიანისტ ზურა კობახიძესთან
2016-01-13 16:00 (Asia/Dubai)
13 იანვარს, ოთხშაბათს, 16:00 საათზე, ილიას სახელმწიფო უნივერსიტეტის მუსიკის ცენტრის ორგანიზებით, ილიაუნის თეატრის ფოიეში გაიმართება შეხვედრა ჯულიარდის სკოლისა და კოლუმბიის უნივერსიტეტის მაგისტრანტთან, პიანისტ ზურა კობახიძესთან.
ზურა კობახიძე ამერიკის შეერთებულ შტატებში მოღვაწე წარმატებული ქართველი ხელოვანია. მას მრავალი ჯილდო და გრანტი აქვს მოპოვებული, მათ შორის – ბოსტონის კონსერვატორიის ბენჯამინ კასერის სასწავლო გრანტი (დაახლ.140000 აშშ დოლარი ოთხი წლის განმავლობაში).
ბოსტონის საუკუნოვანი მუსიკალური ტრადიციებით გამორჩეული კონსერვატორიის ისტორიაში ზურა პირველი ქართველი სტუდენტი იყო. კონსერვატორიის წარმატებით დასრულების შემდეგ, ზურამ ჯულიარდის სკოლის სამაგისტრო პროგრამაზე ჩააბარა და არტურ გოლდისა და რობერტ ფიცდეილის პრესტიჟული სასწავლო გრანტი მოიპოვა; მაგისტრატურის პირველი სასწავლო წლის უმაღლესი შეფასებით დამთავრების საფუძველზე კი ჯულიარდ-კოლუმბიის გაცვლით პროგრამაში მოხვდა და 2015 წლის სექტემბრიდან, ჯულიარდის სკოლის პარალელურად, კოლუმბიის უნივერსიტეტში სწავლობს მენეჯმენტს.
შეხვედრაზე ზურა თავის გამოცდილებას გაუზიარებს ილიაუნის სტუდენტებს.
დრო: 13 იანვარი, 16:00 საათი
ადგილმდებარეობა: ილიაუნის თეატრი (ჭავჭავაძის გამზ. #32)
დასწრება თავისუფალია.

პროფესორ თინათინ კახნიაშვილის სემინარი: ადრეული სამყაროს სურათის აღდგენა გრავიტაციული ტალღების საშუალებით
2016-01-11 16:00
11 იანვარს, ორშაბათს, 16:00 საათზე, ილიას სახელმწიფო უნივერსიტეტის E306 აუდიტორიაში, ილიაუნის საბუნებისმეტყველო მეცნიერებებისა და საინჟინრო ფაკულტეტის პროფესორი, თინათინ კახნიაშვილი, ჩაატარებს სემინარს თემაზე: “ადრეული სამყაროს სურათის აღდგენა გრავიტაციული ტალღების საშუალებით”.
გრავიტაციული ტალღების ასტრონომია საშუალებას გვაძლევს, დავაკვირდეთ სამყაროს ევოლუციის ადრეულ სტადიებს. სემინარზე განხილული იქნება გრავიტაციული ტალღების სხვადასხვა წყარო – ინფლაცია, კოსმოლოგიური ფაზური გადასვლები, პირველადი მაგნიტური ველები და ტურბულენტობა.
დრო: 11 იანვარი, 16:00 საათი
ადგილმდებარეობა: ილიას სახელმწიფო უნივერსიტეტის E306 აუდიტორია (ჩოლოყაშვილის გამზ. #3/5)

იტალიური ენის სახელმძღვანელოს პრეზენტაცია
2016-01-08 16:00
8 იანვარს, პარასკევს, 16:00 საათზე, ილიას სახელმწიფო უნივერსიტეტის იტალიური კულტურის ცენტრში (ილიაუნის S კორპუსი) მოეწყობა ამავე უნივერსიტეტის იტალიური ენის პედაგოგების, მანანა სიფრაშვილისა და ციცინო ტაბატაძის, მიერ მომზადებული იტალიური ენის სახელმძღვანელოს პრეზენტაცია. პრეზენტაციას დაესწრებიან იტალიის სრულუფლებიანი ელჩი საქართველოში, ანტონიო ენრიკო ბარტოლი, იტალიის საელჩოს კულტურის ატაშე და სხვა საპატიო სტუმრები.
დრო: 8 იანვარი, 16:00 საათი
ადგილმდებარეობა: ილიას სახელმწიფო უნივერსიტეტის S კორპუსი, იტალიური კულტურის ცენტრი (გ. წერეთლის ქ. №3)

„ისტორიის რეკონსტრუქციები“ - აკადემიური ჟურნალის პრეზენტაცია.
2015-12-30 17:00
30 დეკემბერს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება ჟურნალის – „ისტორიის რეკონსტრუქციები“ – პრეზენტაცია.
აკადემიური ჟურნალი „ისტორიის რეკონსტრუქციები“ დაფუძნდა 2015 წლის 25 იანვარს. მისი პირველი ნომერი გამოვიდა 2015 წლის დეკემბერში.
ჟურნალში შესულია სტატიები:

საფრანგეთის საზოგადოებრივ კვლევათა უმაღლესი სკოლის დოქტორი გიორგი მამულია: „კავკასია და ოთხთა კავშირი 1918 წელს: გაერთიანების ელიტარული მცდელობები“

ილიას სახელმიწიფო უნივერსიტეტის სოციალური მეცნიერებების მაგისტრი მარიამ მათიაშვილი: „თბილისი იყო ურთიერთობა“ (შტრიხები 50–80–იანი წლების თბილისის სოციო–ურბანული პორტრეტისთვის)“

ილიას სახელმიწიფო უნივერსიტეტის პროფესორი დავით დარჩიაშვილი: „ახალციხე– ქართული „იერუსალიმი“

ილიას სახელმიწიფო უნივერსიტეტის პროფესორი ნოდარ ლადარია: „სულხან საბა ორბელიანი: ევროპა ქართველი მზერით“

დრო: 30 დეკემბერი, 17:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
2015 წელი

ზამთრის სკოლა „ფილოსოფია და სოციალური თეორია ფაშიზმის პირისპირ“
2015-12-29 16:29
ილიას სახელმწიფო უნივერსიტეტის სოციალური და კულტურის კვლევების ინსტიტუტის ორგანიზებითა და ფონდ „ღია საზოგადოება – საქართველოს“ დაფინანსებით, 2016 წლის 26 თებერვლიდან 6 მარტამდე, თელავში გაიმართება ზამთრის სკოლა.
ზამთრის სკოლის თემაა: ფილოსოფია და სოციალური თეორია ფაშიზმის პირისპირ.
მოკლე აღწერა:
სკოლაში განიხილება შემდეგი საკითხები: როგორ აისახა ფაშიზმის გამოცდილება ინტელექტუალთა შორის, რომლებიც მომსწრენი იყვნენ ევროპაში ფაშისტური და ნაცისტური რეჟიმების აღზევებისა? რა გამოხმაურება ჰპოვა ამგვარმა პროცესებმა უფრო გვიანდელ თეორეტიკოსთა ნააზრევში?
შევეცდებით, ფაშიზმის თეორიის ჭრილში გავიაზროთ და შევაფასოთ როგორც საქართველოში განვითარებული სოციალურ-პოლიტიკური პროცესები, ისე თანამედროვე სამყაროსათვის უაღრესად საჭირბოროტო თემები, როგორებიცაა: მიგრანტების პრობლემატიკა და მზარდი ნაციონალიზმი.
აკადემიური პერსონალი:
სკოლაში ლექცია-სემინარებს ჩაატარებენ ევროპასა და საქართველოში მოღვაწე პროფესორები და დოცენტები ფილოსოფიისა და სოციალური თეორიის დარგებში.
მონაწილეობის პირობები:
კონკურსში მონაწილეობის მიღება შეუძლიათ თბილისში არსებული უნივერსიტეტების, ქუთაისის აკაკი წერეთლის სახელმწიფო უნივერსიტეტის, ბათუმის შოთა რუსთაველის სახელმწიფო უნივერსიტეტისა და თელავის იაკობ გოგებაშვილის სახელობის სახელმწიფო უნივერსიტეტის ყველა საფეხურის სტუდენტებს.
ზამთრის სკოლის მონაწილეები შეირჩევიან ესეების კონკურსის საფუძველზე.
კონკურსში მონაწილეობის მისაღებად, გთხოვთ, 2016 წლის 17 იანვრის ჩათვლით, ელექტრონულ მისამართზე summerphilo@iliauni.edu.ge გამოგვიგზავნოთ თქვენი ბიოგრაფია (CV) და ესე (არაუმეტეს 2 გვერდისა) თემაზე: „როგორ შეგვიძლია განვსაზღვროთ ფაშიზმი და შემოიფარგლება თუ არა ის კონკრეტული ისტორიული პერიოდით?“
სტუდენტები, რომლებიც წარმატებით გაივლიან შესარჩევ კონკურსს, მოიპოვებენ სრულ დაფინანსებას ზამთრის სკოლაში მონაწილეობისათვის.
ლექცია–სემინარების მსვლელობა:
სკოლაში ლექცია-სემინარები ჩატარდება გერმანულ, ინგლისურ და ფრანგულ ენებზე, თანმიმდევრული ქართული თარგმანის თანხლებით.
სკოლა მოიცავს სრულ 7 სასწავლო დღეს (შუალედში ერთი საექსკურსიო დღით).
უცხოელი პროფესორების ლექცია-სემინარების საშუალო ხანგრძლივობა (შუალედში შესვენების ჩათვლით) იქნება 3 საათი; ქართულენოვანი ლექცია-სემინარების საშუალო ხანგრძლივობა – 2 საათი.
საკითხავი მასალა:
სკოლაში მონაწილეობის მისაღებად შერჩეულ სტუდენტებს სკოლის დაწყებამდე დაურიგდებათ რიდერები, რომლებშიც მოცემული იქნება თითოეულ სემინარზე განსახილველი პირველადი ტექსტები.
ზამთრის სკოლის აკადემიურ მხარდაჭერას უზრუნველყოფს ილიას სახელმწიფო უნივერსიტეტი, ფინანსურ მხარდაჭერას კი, ილიას სახელმწიფო უნივერსიტეტთან ერთად, უზრუნველყოფს ფონდი „ღია საზოგადოება – საქართველო“.

რიუდიგერ საფრანსკის "ბოროტება ანუ თავისუფლების დრამა" - "ფილოსოფიური ბიბლიოთეკის" მე-5 წიგნის პრეზენტაცია
2015-12-28 18:00
28 დეკემბერს, ორშაბათს 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება ილიაუნის სავლე წერეთლის ფილოსოფიის ინსტიტუტის თარგმანების სერიის – “ფილოსოფიური ბიბლიოთეკა” – მე-5 წიგნის პრეზენტაცია. თანამედროვე გერმანელი ფილოსოფოსისა და ლიტერატორის რიუდიგერ საფრანსკის წიგნი – “ბოროტება ანუ თავისუფლების დრამა” – ქართულ ენაზე თარგმნა ანა კორძაია-სამადაშვილმა (სამეცნიერო რედაქტორი – თამარ ცოფურაშვილი, კორექტორი – ჯულიეტა პაკაცოშვილი).
რიუდიგერ საფრანსკის “ბოროტება ანუ თავისუფლების დრამა” ეხება ბოროტების ცნების გადააზრებას რელიგიური, მეტაფიზიკური, ლიტერატურული თუ პოლიტიკური კონტექსტების გათვალისწინებით, წიგნი თანაბრად დააინტერესებს როგორც ფილოსოფიის, ასევე ლიტერატურის მოყვარულებს.
დრო: 28 დეკემბერი, 18:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

აშშ-ში მცხოვრები ცნობილი ქართველი ჯაზ-პიანისტისა და კომპოზიტორის, გიორგი მიქაძის, მასტერკლასი ილიაუნიში
2015-12-28 17:00
28 დეკემბერს, ორშაბათს, 17: 00 საათზე, ილიას სახელმწიფო უნივერსიტეტის თეატრის ფოიეში, ილიაუნის მუსიკის ცენტრის მოწვევით, აშშ-ში მცხოვრები ცნობილი ქართველი ჯაზ-პიანისტი და კომპოზიტორი, არაერთი მუსიკალური პრემიის მფლობელი, Berklee College of Music-ის კურსდამთავრებული, Manhattan School of Music-ის მაგისტრანტი გიორგი მიქაძე, ქართველი პუბლიკისთვის ჩაატარებს მასტერკლასს.
გიორგი მიქაძის შესახებ:
გიორგი მიქაძემ კლასიკური მუსიკალური განათლება საქართველოში მიიღო და აშშ-ში გამგზავრებამდე, როგორც კლასიკური მუსიკის შემსრულებელმა, არაერთი საერთაშორისო კონკურსისა და ფესტივალის ლაურეატობა მოიპოვა.
2010 წლიდან გიორგი ბოსტონის (შშ) ყველაზე პრესტიჟული Berklee College of Music-ის ერთ-ერთი წარმატებული სტუდენტი და პრეზიდენტის სტიპენდიატი გახდა. სწორედ მაშინ დაიწყო მისი, როგორც ჯაზ-შემსრულებლის, კომპოზიტორის, დირიჟორის, მენეჯერის და არანჟირებების ავტორის, წარმატებული კარიერა. 2014 წელს მუსიკოსი ნიუ-იორკის უდიდესი მუსიკალური ტრადიციების მქონე სახელოვნებო აკადემიის – Manhattan School of Music-ის სამაგისტრო პროგრამაზე ჩაირიცხა და 3 000 აპლიკანტს შორის აღმოჩნდა ერთადერთი მუსიკოსი, ვინც მაგისტრატურის სრული, ორწლიანი სასწავლო გრანტი (Full-tuition Scholarship grant for MA Program) მოიპოვა.
მუსიკოსი სისტემატურად მართავს კონცერტებს აშშ-ის ყველაზე პრესტიჟულ, ელიტარულ დარბაზებსა და ჯაზ-კლუბებში, როგორც კლასიკოსი, ისე ჯაზის, ბლუზის, გოსპელის, პოპის, ფანკის, Fusion-ის, R&B-ის, ელექტროაკუსტიკური, ექსპერიმენტული და მიკროტონალური მუსიკის შემსრულებელი. სწორედ ამიტომ მას ხშირად „უნივერსალურ მუსიკოსს“ უწოდებენ. მიუხედავად სტილური ორიენტირების მრავალფეროვნებისა, გიორგი საკომპოზიციო შემოქმედებაში ხშირად ეყრდნობა ქართული ხალხური მუსიკის მოტივებს. ამ მიმართულებით შექმნილი კომპოზიციებიდან აღსანიშნავია: „კავკასიური ნაგაზი“, „იგავის მოსმენის შემდეგ“, ნანა“, „საჭიდაო“ „აზამატი“, „სვანური ნანა“… მათში ორგანულადაა შერწყმული აფრო-ამერიკული ჯაზის, კლასიკისა და ქართული ფოლკლორული მუსიკის ელემენტები.
გიორგი მიქაძე არაერთი საერთაშორისო პრესტიჟული კონკურსის ლაურეატი და პრემიის მფლობელია.
გიორგი მიქაძის შესახებ დამატებითი ინფორმაცია იხილეთ ვებგვერდებზე: http://www.giorgimikadze.com/; https://www.youtube.com/watch?v=uil_KHY-XTE
დრო: 28 დეკემბერი, 17: 00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32)
დასწრება თავისუფალია.

საქართველოს პროსოპოგრაფია - პროექტის პრეზენტაცია და დისკუსია
2015-12-26 17:00
26 დეკემბერს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება ილიაუნის ლინგვისტურ კვლევათა ინსტიტუტის პროექტის პრეზენტაცია.
პროექტი – სახელწოდებით, საქართველოს პროსოპოგრაფია. პირველი რესპუბლიკის (1918-1921) პროსოპოგრაფიული ბაზა და სოციალური კლასტერების ანალიზი – მოამზადა ილიაუნის ლინგვისტურ კვლევათა ინსტიტუტის ციფრული ჰუმანიტარიის ჯგუფმა რატი გუმაშვილის, ნინო დობორჯგინიძის (პროექტის ხელმძღვანელი), თამთა თხელიძისა და თამარ კალხიტაშვილის (პროექტის კოორდინატორი) შემადგენლობით.
პრეზენტაციის ფარგლებში, მოეწყობა დისკუსია თემაზე: წყაროების დოკუმენტირების თანამედროვე სტანდარტი და ისტორიის სისტემური რევიზიის პრობლემები.
სპიკერები:
ლაშა ბაქრაძე, ნინო დობორჯგინიძე, თამარ კალხიტაშვილი, ოლივერ რაისნერი, ემზარ ჯგერენაია
სადისკუსიო კითხვები:
რატომ ვერ ხერხდება იმპერიული პროექტის ფარგლებში დაწერილი ჩვენი ისტორიის სისტემური რევიზია?
რატომ ჩამორჩება სავალალოდ ჩვენი ჰუმანიტარული და სოციალური კვლევები დასავლეთისას?
რამდენად ხელმისაწვდომია ქართულენოვანი საკვლევი მასალა?
დრო: 26 დეკემბერი, 17:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)

ილიაუნის ჯანდაცვისა და დაზღვევის სკოლის III სამეცნიერო კონფერენცია და სამეცნიერო რეფერირებადი ჟურნალის პრეზენტაცია
2015-12-26 12:00
26 დეკემბერს, შაბათს, 12:00 საათზე, ილიას სახელმწიფო უნივერსიტეტის G 106 აუდიტორიაში გაიმართება ჯანდაცვისა და დაზღვევის სკოლის III სამეცნიერო კონფერენცია – “ჯანდაცვისა და დაზღვევის აქტუალური საკითხები”.
კონფერენციის ფარგლებში, მოეწყობა სამეცნიერო რეფერირებადი ჟურნალის – “ჯანდაცვის პოლიტიკა და დაზღვევა” – პირველი ნომრის პრეზენტაცია. იგი ერთადერთი ქართულენოვანი ჟურნალია ჯანდაცვისა და დაზღვევის მიმართულებით. ჟურნალი წელიწდეულია და გამოდის როგორც ელექტრონულად, ასევე ბეჭდური სახით. ჟურნალის ელექტრონული მისამართია www.hepoins.com.
ჟურნალის მიზანია, ხელი შეუწყოს სამეცნიერო კვლევებს დაზღვევისა და ჯანდაცვის დარგში, მათ შორის, საზოგადოებრივ ჯანდაცვაში, ჯანდაცვის პოლიტიკაში, ჯანდაცვის მენეჯმენტში, ჯანდაცვის ეკონომიკაში, ფარმაციის პოლიტიკასა და მენეჯმენტში და სადაზღვევო საქმეში.
კონფერენციაზე წარმოდგენილი იქნება საუკეთესო შრომები. მათი ავტორები დაჯილდოვდებიან სერტიფიკატებით.
დრო: 26 დეკემბერი, 12:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (წერეთლის ქ. #1)
დასწრება თავისუფალია.
დღის წესრიგი
12:00-12:15 კონფერენციის გახსნა
თენგიზ ვერულავა, ჯანდაცვისა და დაზღვევის სკოლის დირექტორი: ჯანდაცვისა და დაზღვევის სკოლის
ანგარიში, რეფერირებადი ჟურნალის – “ჯანდაცვის პოლიტიკა და დაზღვევა” პირველი ნომრის წარდგენა
12:15-12:30 ზურაბ კიკვიძე – ამბულატორიული პაციენტის სამედიცინო დახმარების ხარისხით კმაყოფილება
12:30-12:45 ლია ძაგნიძე – სადაზღვევო კომპანიების მიერ სამედიცინო მომსახურების ანაზღაურება არაპროვაიდერ
კლინიკებში
12:45-13:00 ნანა ჯინჭარაძე – კარდიოლოგიურ პაციენტთა რეჰოსპიტალიზაცია და პირველადი ჯანდაცვის როლი
13:00-13:30 განხილვა/დისკუსია
13:30-14:00 შესვენება
14:00-14:15 ირაკლი თორთლაძე – რენტგენო-რადიოლოგიური სამედიცინო მომსახურების ხარისხის პრობლემები
საქართველო
14:15-14:30 რუსუდან ესაკია – რეცეპტის ინსტიტუტის ამოქმედება საქართველოში
14:30-14:45 გურანდა გიორგაძე – საკეისრო კვეთების ზრდის პრობლემა საქართველოში
14:45-15:00 მარიამ ხაბეიშვილი – უშვილობის მკურნალობა საქართველოში
15:00-15:15 ნატალი ობგაიძე – აგროდაზღვევის პრობლემები საქართველოში
15:15-15:30 ნონა გელიტაშვილი – საპენსიო სისტემების პრივატიზების აღმოსავლეთ ევროპული გამოცდილება
15:30-15:45 დავით წივწივაძე – მედდების საქმიანობის გარემოს მახასიათებლები და სამუშაოთი კმაყოფილება
15:45-16:00 თამარ ქაცანაშვილი – მიოკარდიუმის ინფარქტით პაციენტთა ჰოსპიტალიზაციის დროულობა
16:00-16:15 აკაკი ბურკაძე – სტაციონარული მომსახურების ხარისხით პაციენტების კმაყოფილების შესწავლა
16:15-16:30 ნინო ბარამიძე, მარიამ თურმანაული – კერძო პედიატრიული სასწრაფო დახმარების ხელმისაწვდომობა და
უპირატესობები
16:30-18:00 განხილვა/დისკუსია, ინდივიდუალური შეხვედრები სტუდენტებთან

შვეიცარიელი ქართველოლოგის, თომას ჰოიზერმანის, საჯარო ლექცია: გრიგოლ რობაქიძე ავანგარდიზმისა და კონსერვატიზმის მიჯნაზე
2015-12-25 18:00
25 დეკემბერს, პარასკევს, 18:00 საათზე, ილიას სახელმწიფო უნივერსიტეტის G 106 აუდიტორიაში, ცნობილი შვეიცარიელი ქართველოლოგი, პიანისტი და მუსიკათმცოდნე, თომას ჰოიზერმანი (Thomas Häusermann) წაიკითხავს საჯარო ლექციას თემაზე: “გრიგოლ რობაქიძე ავანგარდიზმისა და კონსერვატიზმის მიჯნაზე”.
ლექციის დასრულების შემდეგ ბატონ თომას ჰოიზერმანს მიენიჭება ილიას სახელმწიფო უნივერსიტეტის საპატიო დოქტორის წოდება.
თომას ჰოიზერმანის შესახებ
თომას ჰოიზერმანი დაიბადა 1947 წლის 31 მარტს შვეიცარიაში, ქალაქ ციურიხში. დაწყებითი განათლება მშობლიურ ქალაქშივე მიიღო. შემდეგ ლიტერატურულ გიმნაზიაში გადავიდა, სადაც შეისწავლა ლათინური, ფრანგული და ძველბერძნული ენები. მოგვიანებით მშობლებმა ინგლისში გაგზავნეს ინგლისური ენის სასწავლებლად, თუმცა შვეიცარიაში დაბრუნებულმა თომასმა გერმანისტიკის ფაკულტეტი არჩია. ლექციების კურსმა რუსული, განსაკუთრებით კი ოსიპ მანდელშტამის პოეზიის შესახებ, რუსული ენის შესწავლა გადააწყვეტინა. 1972 წელს, სტუდენტური გაცვლითი პროგრამის ფარგლებში, თომას ჰოიზერმანი ლენინგრადს ესტუმრა, საიდანაც 2 კვირით საქართველოშიც ჩამოვიდა. ეს მისი პირველი ვიზიტი იყო ჩვენს ქვეყანაში. ვეებერთელა და ცივი ლენინგრადისგან განსხვავებით, სიცოცხლით აღსავსე, მჩქეფარე თბილისმა მასზე მომაჯადოებელი შთაბეჭდილება მოახდინა. 1991 წელს თომას ჰოიზერმანი, „შვეიცარიის მასწავლებელთა გაერთიანებასთან“ ერთად, უკვე მეორედ ესტუმრა საქართველოს და პირველად სწორედ მაშინ მოისმინა ტრადიციული ქართული ხალხური სიმღერა ახლად დაარსებულ ანსამბლ „გეორგიკას“ შესრულებით. ქართული სიმღერის ორიგინალურმა და თვითმყოფადმა ხასიათმა უმალ მიიპყრო მისი, როგორც მუსიკათმცოდნის, ყურადღება, რის გამოც ანსამბლის შვეიცარიაში ტურნეზე მიწვევა და შვეიცარიელი მსმენელის ქართული მუსიკის თავისებურებით დაინტერესება გადაწყვიტა. თომას ჰოიზერმანმა მიზნად დაისახა ქართული ხალხური სიმღერის მეცნიერულად შესწავლა. ამ მიზნით, 1994-95 წლებში კიდევ ერთხელ და ამჯერად უკვე ერთი წლით ესტუმრა საქართველოს.
ის დღემდე კითხულობს ლექციების კურსს ფოლკლორის საკითხებზე შვეიცარიასა და გერმანიაში; გამოქვეყნებული აქვს რამდენიმე სამეცნიერო ნაშრომი ქართული ხალხური მუსიკის შესახებ; გამოსცა ქართული ხალხური სიმღერების არაერთი კომპაქტ-დისკი (CD); ასევე, დაინტერესებულია ქართული ლიტერატურის კვლევით. ის ავტორია მონოგრაფიისა “Amor Feti” (“ბედისწერის სიყვარული”) – გრ. რობაქიძის დრამები.
ბატონ თომას ჰოიზერმანს მრავალმხრივი საქმიანობისა და აქტიურობისთვის რამდენიმე ჯილდო აქვს მიღებული. საქართველოს პრეზიდენტის განკარგულებით, თომას ჰოიზერმანი 2013 წელს ღირსების ორდენითა და საქართველოს მოქალაქეობით დაჯილდოვდა.
თომას ჰოიზერმანის ვრცელი ბიოგრაფია იხილეთ აქ.
პუბლიკაციების სრული სია იხილეთ აქ.
თომას ჰოიზერმანის საჯარო ლექცია წარიმართება ქართულ ენაზე.
დრო: 25 დეკემბერი, 18:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. #1)
დასწრება თავისუფალია.

პროფესორ თამარ გურჩიანის საჯარო ლექცია: ვის სჯერა ადამიანის უფლებების?
2015-12-25 12:00
25 დეკემბერს, 12:00 საათზე, ილიას სახელმწიფო უნივერსიტეტის E 205 აუდიტორიაში, არასამთავრობო ორგანიზაცია „იდენტობა“ გიწვევთ ილიაუნის სამართლის სკოლის ასოცირებული პროფესორის, თამარ გურჩიანის, საჯარო ლექციაზე: “ვის სჯერა ადამიანის უფლებების?”
ლექცია ჩატარდება პროექტის – “გენდერისა და სექსუალობის საკითხებზე სტუდენტების მგრძნობელობის გაზრდა” – ფარგლებში, კანადის მთავრობის ადგილობრივი ინიციატივების მხარდამჭერი ფონდის ხელშეწყობით.
ლექციაზე განხილული იქნება ადამიანის უფლებათა ორთოდოქსიის საკითხი – ადამიანის უფლებები, როგორც თანამედროვეობის სეკულარული რელიგია. ვის და რატომ სჯერა ან, საერთოდ, შეიძლება თუ არა გვჯეროდეს ადამიანის უფლებების? ლექციაზე აქცენტი გაკეთდება ადამიანის უფლებათა კრიტიკაზე ადამიანის უფლებათა სხვადასხვა სკოლის პერსპექტივიდან; განხილული იქნება მარი ბენედიქტე დემბორის ნაშრომი “ვის სჯერა ადამიანის უფლებების?” და პასუხი გაეცემა ნაშრომში დასმულ მნიშვნელოვან კითხვას: რატომ არ აქვს ადამიანის უფლებებს ეთიკური ავტორიტეტი მაშინ, როდესაც ის პოლიტიკურად ასეთი დომინანტურია?
პროექტი – “გენდერისა და სექსუალობის საკითხებზე სტუდენტების მგრძნობელობის გაზრდა” – მიზნად ისახავს ადამიანის უფლებების სწავლების, ტოლერანტული საზოგადოების მშენებლობისა და ლიბერალური ღირებულებების განმტკიცებისთვის სტუდენტთა ინფორმირებას გენდერისა და სექსუალობის საკითხებში და ამ მხრივ მათი ცნობიერების ამაღლებას. პროექტის ფარგლებში დაგეგმილია აღნიშნულ თემატიკაზე საჯარო ლექციების საქართველოს სხვადასხვა უნივერსიტეტში ჩატარება.
დრო: 25 დეკემბერი, 12:00 საათი
ადგილმდებარეობა: ილიას სახელმწიფო უნივერსიტეტის E 205 აუდიტორია (ჩოლოყაშვილის გამზ. #3/5)
დასწრება თავისუფალია.

ბიზნესის სკოლის მკვლევრის, თათული დუშუაშვილის, საჯარო ლექცია: კონკურენტი მეზობლად
2015-12-24 16:00
24 დეკემბერს, 16:00 საათზე, ილიას სახელმწიფო უნივერსიტეტის E 207 აუდიტორიაში (ჩოლოყაშვილის გამზ. #3/5), ილიაუნის ბიზნესის სკოლის მკვლევარი, თათული დუშუაშვილი, წაიკითხავს საჯარო ლექციას თემაზე -კონკურენტი მეზობლად.
დასწრება თავისუფალია.

საქართველოს თავდაცვის მინისტრის მრჩევლის, პოლკოვნიკ გიორგი თავდგირიძის, საჯარო ლექცია: ქართული არმია XXI - საქართველოს შეიარაღებული ძალები მოსალოდნელი ტრანსფორმაციის პირობებში
2015-12-24 14:00
24 დეკემბერს, 14:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, საქართველოს თავდაცვის მინისტრის მრჩეველი სამხედრო პოლიტიკურ საკითხებში, პოლკოვნიკი გიორგი თავდგირიძე, წაიკითხავს საჯარო ლექციას თემაზე: „ქართული არმია XXI – საქართველოს შეიარაღებული ძალები მოსალოდნელი ტრანსფორმაციის პირობებში“.
ლექცია ჩატარდება საქართველოს თავდაცვის სამინისტროს ინიციატივის ფარგლებში, რაც საზოგადოებასთან კომუნიკაციის გაძლიერების მიზნით ახალგაზრდა ლიდერებთან და სტუდენტებთან თავდაცვის სამინისტროს წარმომადგენელთა რეგულარულ შეხვედრებს ითვალისწინებს.
საქართველოს თავდაცვის სამინისტროს წარმომადგენლები უწყების პრიორიტეტებისა და ნატო-საქართველოს ურთიერთობების შესახებ ლექციების სერიას დედაქალაქისა და რეგიონების უმაღლეს საგანმანათლებლო დაწესებულებებში მომავალშიც ინტენსიურად გააგრძელებენ.
დრო: 24 დეკემბერი, 14:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

აღმოსავლეთმცოდნეობის ინსტიტუტის ყოველწლიური სამეცნიერო კონფერენცია
2015-12-24 11:00
24-25 დეკემბერს, 11:00 საათზე, ილიას სახელმწიფო უნივერსიტეტის S201 აუდიტორიაში, გაიმართება გ. წერეთლის აღმოსავლეთმცოდნეობის ინსტიტუტის ყოველწლიური სამეცნიერო კონფერენცია. კონფერენციაზე წარმოდგენილიიქნება მოხსენებები ქართულ–აღმოსავლური ენობრივი და ლიტერატურული კონტაქტების, აღმოსავლური ლიტერატურის, ხელოვნების, ახლო აღმოსავლეთის ისტორიისა და თანამედროვე მდგომარეობის შესახებ; შეჯამდება ინსტიტუტის თანამშრომელთა სამეცნიერო საქმიანობა გასული წლის განმავლობაში.
დრო: 24-25 დეკემბერი, 11:00 საათი
ადგილმდებარეობა: ილიას სახელმწიფო უნივერსიტეტის S 201 აუდიტორია გ. წერეთლის ქ. #3)
კონფერენციის სრული პროგრამა იხილეთ აქ.

რატი ამაღლობელის „სიტყვის სახელოსნო“: წინასაშობაო პოეზიის საღამო
2015-12-23 19:00
23 დეკემბერს, ოთხშაბათს, 19:00 საათზე, ილიაუნის თეატრში შედგება წლის ბოლო, შემაჯამებელი „სიტყვის სახელოსნო“. შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი საკუთარ ლექსებს წაიკითხავს.
დრო: 23 დეკემბერი, 19:00 საათი
ადგილმდებარეობა: ილიაუნის თეატრი (ჭავჭავაძის გამზ. №32)
დასწრება თავისუფალია.

ლელა რეხვიაშვილის საჯარო ლექცია: მცირე მოვაჭრეობა და უხილავი მოძრაობა მარკეტიზაციის წინააღმდეგ
2015-12-23 19:00
23 დეკემბერს, ოთხშაბათს, 19:00 საათზე, ილიას სახელმწიფო უნივერსიტეტის A 101 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, გაიმართება ლელა რეხვიაშვილის საჯარო ლექცია: მცირე მოვაჭრეობა და უხილავი მოძრაობა მარკეტიზაციის წინააღმდეგ.
პოსტრევოლუციური მთავრობის (2003-2012) მიერ მარგინალიზებული ჯგუფების, გარემოვაჭრეების, დევნილების, ღარიბების, თბილისის ცენტრალური უბნებიდან განდევნას არსებული ლიტერატურა მთავრობის მიერ ქალაქის ორიენტალური, „ჩამორჩენილი“ იერსახის (მათ მიერ აღქმული) ევროპული, ცივილიზებული იერსახით ჩანაცვლების სურვილს უკავშირებს. ამ ლიტერატურის მიხედვით, პოსტრევოლუციური მთავრობის ხედვა კაპიტალიზმსა და დასავლურობაზე ზედაპირული და არათანმიმდევრული იყო. ამ მოსაზრებების საპირისპიროდ, პრეზენტაცია განიხილავს პოსტრევოლუციური მთავრობის მიერ გატარებული რეფორმების ეკონომიკურ მიზნებს და აჩვენებს, რომ მთავრობის ნაბიჯები ზედმიწევნით იმეორებს მარკეტიზაციის განხორციელების არსებულ სტრატეგიებს გლობალურ სამხრეთსა და ჩრდილოეთში. პრეზენტაცია ასევე ხსნის, თუ რატომ არის საჯარო და კერძო სივრცეების გამოყოფა და საჯარო სივრცეების საშუალო/მდიდარი ფენების ინტერესებზე მორგება ნეოლიბერალური მარკეტიზაციის ქვაკუთხედი. მეტიც, პრეზენტაცია განიხილავს მოვაჭრეების წინააღმდეგობას, როგორც მარკეტიზაციის წინააღმდეგ ბრძოლის არაფორმალურ სტრატეგიებს. მაშინ, როდესაც ლიტერატურა ძირითად ფოკუსს ორგანიზებულ სოციალურ მოძრაობებზე და სამოქალაქო ჯგუფების განხილვაზე აკეთებს, ეს პრეზენტაცია ბრძოლის უხილავ, ყოველდღიურ მაგრამ უმნიშვნელოვანეს სტრატეგიებზე ამახვილებს ყურადღებას.
დრო: 23 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. #32)
დასწრება თავისუფალია.

რუსთაველის ფონდის მიერ დაფინანსებული პროექტის ფარგლებში გამოცემული წიგნების პრეზენტაცია
2015-12-23 18:00
23 დეკემბერს, 18:00 საათზე, ილიას სახელმწიფო უნივერსიტეტის წიგნის სახლში “ლიგამუსი” შედგება შოთა რუსთაველის ეროვნული სამეცნიერო ფონდის მიერ დაფინანსებული პროექტის – „ევრაზიულობის თეორია დასაქართველო“ – ფარგლებში გამოცემული წიგნების პრეზენტაცია.
თინათინ ბოლქვაძე: “ენობრივი კავშირი: ევრაზიულობის თეორიის გეოლინგვისტური პრობლემები”
მონოგრაფიაში გამოყენებულია ევრაზიული თეორიის ფუძემდებელთა და მიმდევართა საარქივო მასალები, რომლებიც მოძიებულია პრაღაში, პარიზის ტურგენევის სახელობის რუსულ ბიბლიოთეკაში, ნანტერის უნივერსიტეტისთანამედროვე საერთაშორისო დოკუმენტების ბიბლიოთეკასა და თანამედროვე ისტორიის მუზეუმში; აგრეთვე შესწავლილია რომან იაკობსონის არქივი, რომელიც ინახება მასაჩუსეტსის (აშშ) ტექნოლოგიური ინსტიტუტის არქივებისა და სპეციალური კოლექციების ინსტიტუტში. ნაშრომში დაწვრილებით არის მიმოხილული, როგორ განვითარდა ენობრივი კავშირის იდეა საბჭოთა ენათმეცნიერებაში, რა გზა გაიარა მან სტრუქტურალიზმის კრიტიკიდანთანამედროვე ნოსტრატულ თეორიამდე.
გრიგოლ ჯოხაძე: “ევრაზიული საცდური: ისტორიულ-პოლიტიკური და ფილოსოფიური ასპექტები”
მონოგრაფიაში დაწვრილებით არის მიმოხილული თითქმის ყველა წყარო და მასშტაბური სამეცნიერო ნაშრომი, რომელთაც დაეფუძნა კლასიკურ ევრაზიულობაზე გამოთქმულ მეტ-ნაკლებად სარწმუნო დებულებათა კორპუსი;გამოყენებულია ქართული სამეცნიერო მიმოქცევისათვის უცნობი მასალა (წიგნები, პერიოდული გამოცემები, ეპისტოლარული მემკვიდრეობა…), რომელსაც ავტორმა უცხოურ წიგნსაცავებში მიაკვლია.
პროექტისა და მონოგრაფიების შესახებ სრული ინფორმაცია იხილეთ აქ.
დრო: 23 დეკემბერი, 18:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი “ლიგამუსი” (ჭავჭავაძის გამზ. #32)
დასწრება თავისუფალია.

პროფესორ გიორგი დერლუგიანის საჯარო ლექცია - კლასიკური მოდერნიზაციის ნახტომები: პოლონეთი და ოტომანური ეგვიპტე, გერმანია და რუსეთი
2015-12-22 18:30
22 დეკემბერს, სამშაბათს, 18:30 საათზე, ილიას სახელმწიფო უნივერსიტეტის A 101 აუდიტორიაში პროფესორი გიორგი დერლუგიანი წაიკითხავს საჯარო ლექციას – კლასიკური მოდერნიზაციის ნახტომები: პოლონეთი და ოტომანური ეგვიპტე, გერმანია და რუსეთი (The Classical Modernization Spurts: Poland and Ottoman Egypt, Germany and Russia).
ლექცია ტარდება ლექციათა ციკლის – “კრიზისი და კრიტიკა” – ფარგლებში, რომელსაც მხარს უჭერს პროგრამა „კავკასიის შვეიცარიული აკადემიური ქსელი“.
გიორგი დერლუგიანი ერთ-ერთი ყველაზე ცნობილი თანამედროვე ამერიკელი სოციოლოგია. იგი ავტორია წიგნებისა: „ბურდიოს საიდუმლო თაყვანისმცემელი კავკასიაში“ (2005; დასახელდა წლის საუკეთესო წიგნებს შორის); „აქვს თუ არა მომავალი კაპიტალიზმს?” (2013) და სხვ; პროფესორმა დერლუგიანმა საბჭოთა კავშირი 1990 წელს დატოვა, რის შემდეგაც მოღვაწეობს აშშ-ში; იყო იმანუელ ვალერსტაინის მოწაფე და მსოფლიო სისტემების ანალიზის მიდგომის ერთ-ერთი თვალსაჩინო წარმომადგენელია. ის არის ცივი ომის შემდგომი გლობალიზაციის თეორეტიკოსი და კავკასიაში, ცენტრალურ აზიასა და აფრიკაში ეთნიკური ძალადობის, ომისა და რევოლუციის სპეციალისტი.
ლექცია ჩატარდება ინგლისურ ენაზე (უზრუნველყოფილი იქნება სინქრონული ქართული თარგმანი).
დრო: 22 დეკემბერი, 18:30 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. #32)
დასწრება თავისუფალია.

ილიაუნის ბიზნესის სკოლაში: ეკატერინე კაზმარაროვას საჯარო ლექცია - შენ გადაცურავ ზღვას ანუ როგორ შევადგინოთ კარგი CV
2015-12-22 14:00
22 დეკემბერს, 14:00 საათზე, ილიას სახელმწიფო უნივერსიტეტის E 406 აუდიტორიაში (ჩოლოყაშვილის გამზ. #3/5), ილიაუნის ბიზნესის სკოლის ორგანიზებით, ტრენერი და კონსულტანტი ფინანსების, გაყიდვებისა და მენეჯმენტის დარგებში, ეკატერინე კაზმარაროვა, წაიკითხავს საჯარო ლექციას თემაზე: შენ გადაცურავ ზღვას ანუ როგორ შევადგინოთ კარგი CV.

ტოლერანტობის პრიზი 2015 - დაჯილდოების ცერემონია
2015-12-22 12:00
22 დეკემბერს, 12:00 საათზე, ილიას სახელმწიფო უნივერსიტეტის წიგნის სახლში „ლიგამუსი”, მედიის განვითარების ფონდის, ილიას სახელმწიფო უნივერსიტეტისა და გაეროს ასოციაციის მედიაკონკურსის – „ტოლერანტობის პრიზი 2015″ – გამარჯვებულები გამოვლინდებიან. გაიმართება მედიის განვითარების ფონდის ახალი ინტერნეტპორტალის – www.notophobia.ge – პრეზენტაცია.
„ტოლერანტობის პრიზი“ მედიის განვითარების ფონდმა, ილიას სახელმწიფო უნივერსიტეტმა და გაეროს ასოციაციამ 2014 წელს დააწესეს. იგი გადაეცემა ჟურნალისტებს და ბლოგერებს, რომლებიც ხელს უწყობენ საზოგადოებაში ტოლერანტობის კულტურის დამკვიდრებას და ეთიკურად აშუქებენ მრავალფეროვნების საკითხებს.
2015 წლის კონკურსზე წარმოდგენილი იყო 42 მონაწილის 79 ნაშრომი – სტატიები, რეპორტაჟები, რადიოგადაცემები, ბლოგები, სიუჟეტები მრავალფეროვნებისა და გენდერის თემაზე. გამარჯვებულები შემდეგ 7 ნომინაციაში გამოვლინდებიან:

რელიგიური მრავალფეროვნების გაშუქება;
ეთნიკური მრავალფეროვნების გაშუქება;
გენდერული თანასწორობის საკითხების გაშუქება;
ლგბტ პირების თემების გაშუქება;
ბლოგი მრავალფეროვნების საკითხებზე;
ტოლერანტობის პრიზი მრავალფეროვნების საკითხებზე მედიაპროდუქციისთვის;
ტოლერანტობის პრიზი რეგიონული მედიისთვის.

საკონკურსო ჟიურის შემადგენლობაში შედიან: ელენა ბედველი (ბლუმბერგის კორესპონდენტი კავკასიაში); თამარ გურჩიანი (ილიას სახელმწიფო უნივერსიტეტი); ბექა მინდიშვილი (სახალხო დამცველთან არსებული ტოლერანტობის ცენტრი); ნინო რობაქიძე (საერთაშორისო გამჭვირვალობა – საქართველო); რუსუდან გოცირიძე (ბაპტისტურ-ევანგელური ეკლესია); რუსუდან ჭანტურია (საქართველოს გაეროს ასოციაცია); ქეთევან მსხილაძე (მედიის განვითარების ფონდი).
კონკურსის გამარჯვებულებს გადაეცემათ სამახსოვრო პრიზები.
ღონისძიება ორგანიზებულია „ტოლერანტობის, სამოქალაქო ცნობიერებისა და ინტეგრაციის მხარდაჭერის პროგრამის” [PITA] ფარგლებში, რომელიც ხორციელდება საქართველოს გაეროს ასოციაციის (UNAG) მიერ, აშშ-ის საერთაშორისო განვითარების სააგენტოს (USAID) ფინანსური მხარდაჭერით.
დრო: 22 დეკემბერი, 12:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი” (ჭავჭავაძის გამზ. #32)

საახალწლო საჩუქარი IliaUni GameLAB-ისგან
2015-12-21 19:00
21 დეკემბერს, 19:00 საათზე, GameLab Iliauni-ში (H კორპუსი) ცნობილი თამაშების შემქმნელი და დიზაინერი მარკ რაინ-ჰაგენი (Mark Rein-Hagen) წაიკითხავს საჯარო ლექციას თემაზე: „რა არის თამაშების დიზანი? პრაქტიკული რჩევები“. ლექცია წარიმართება ინგლისურ ენაზე. ლექციის შემდეგ დაგეგმილია მარკ რაინ ჰაგენის მიერ შექმნილი თამაშის – Board Game “I AM ZOMBIE“ – სესია. დასწრება თავისუფალია. ადგილები შეზღუდულია, იჩქარეთ დარეგისტრირება.
სარეგისტრაციო ფორმა: http://goo.gl/forms/Sgklg7tBuu
დრო: 21 დეკემბერი, 19:00 საათი
ადგილმდებარეობა: GameLab Iliauni, ილიას სახელმწიფო უნივერსიტეტის H კორპუსი (თამარაშვილის 4ა)

ლევან ბერძენიშვილის საჯარო ლექცია: ვაჟა-ფშაველა - ჩვენი მომავალი
2015-12-21 19:00
21 დეკემბერს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი“, ილიაუნის ლიტერატურული კლუბი გიწვევთ შეხვედრაზე ლევან ბერძენიშვილთან. მომხსენებელი განიხილავს შემდეგ თემებს: ვაჟა-ფშაველა, როგორც ახალი ადამიანის შემოქმედი; ვაჟა-ფშაველა და ლუკა რაზიკაშვილი; ვაჟა-ფშაველას მემკვიდრეობა მეოცე საუკუნეში; ვაჟა-ფშაველა – ჩვენი წინამძღოლი მომავალში; ვაჟა-ფშაველა – ევროპული ღირებულებების დამამკვიდრებელი; ვაჟა-ფშაველა და მსოფლიო.
დრო: 21 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი ”ლიგამუსი“ (ჭავჭავაძის გამზ. #32)
დასწრება თავისუფალია.

ფილოსოფიის ასოცირებული პროფესორის, მათიო რენოს, საჯარო ლექცია - "მუსლიმური კომუნიზმის იდეა: მირსაიდ სულთან გალიევი (1892-1940)"
2015-12-21 14:00
21 დეკემბერს, 14:00 საათზე, ილიას სახელმწიფო უნივერსიტეტის G 106 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, პარი 8 ვენსენ სენ-დენის უნივერსიტეტის ფილოსოფიის ასოცირებული პროფესორი, მათიო რენო, წაიკითხავს საჯარო ლექციას – “მუსლიმური კომუნიზმის იდეა: მირსაიდ სულთან გალიევი (1892-1940)”.
ლექციაში მიმოხილული იქნება ძირითადი ნიშნები მუსლიმური კომუნიზმისა, რომელიც 1917-დან 1928 წლამდე განვითარდა, ანუ, მისი ძირითადი შემოქმედისა და თეორეტიკოსის, „თათარი ბოლშევიკის“, მირსაიდ სულთან გალიევის დაპატიმრებამდე. თუმცა ეს გამოცდილება სცილდება აღნიშნულ თარიღს და „მუსლიმური კომუნიზმის“ მოაზრება თუ გადააზრება მხოლოდ ისტორიული ცნობისმოყვარეობის საკითხი არ არის: ის გვეხმარება, პრობლემატიზება მოვახდინოთ თანამედროვე პოსტკოლონიური კრიტიკის თეორიული დილემებისა (ხანდახან კი აპორიებისა) და, ამავე დროს, იმ პოლიტიკური დებატებისა (ხშირ შემთხვევაში კი კონფლიქტებისა), რომლებიც ისლამოფობიის საკითხების ირგვლივ ვითარდება და მღელვარება შეაქვს ანტირასიზმის ველში.
დრო: 21 დეკემბერი, 14:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)
დასწრება თავისუფალია.

ხელნაკეთი საშობაო საჩუქრების გამოფენა იტალიური კულტურის ცენტრში
2015-12-20 17:00
20 დეკემბერს, 17:00 საათზე, ილიას სახელმწიფო უნივერსიტეტის იტალიური კულტურის ცენტრში (S 501 ოთახი) მოეწყობა პედაგოგებისა და სტუდენტების ხელნაკეთი საშობაო საჩუქრების გამოფენა.
დასწრება თავისუფალია.

ფეხბურთის მატჩი - ილიაუნის ადმინისტრაცია vs სტუდენტები
2015-12-20 17:00
20 დეკემბერს, კვირას, 17:00 საათზე, ილიას სახელმწიფო უნივერსიტეტის E კორპუსის შიდა ეზოში ილიაუნის განახლებული სპორტული მოედანი გაიხსნება. ჩატარდება სიმბოლური მატჩი – ილიაუნის ფუტსალის ნაკრების სათადარიგო ფეხბურთელები ითამაშებენ ადმინისტრაციის თანამშრომლებთან. შეხვედრაზე დასწრება შეუძლია ნებისმიერ მსურველს.

ესპანური ენისა და კულტურისადმი მიძღვნილი საღამო
2015-12-19 16:00
19 დეკემბერს, შაბათს, 16:00 საათზე, ილიას სახელმწიფო უნივერსიტეტის B 202 აუდიტორიაში, ილიაუნის მეცნიერებათა და ხელოვნების ფაკულტეტის ესპანისტიკის მიმართულების სტუდენტთა ორგანიზებითა და მონაწილეობით, გაიმართება ესპანური ენისა და კულტურისადმი მიძღვნილი საღამო.
ღონისძიება მოიცავს შემდეგ აქტივობებს:
· პრეზენტაცია – “Carmen De La Literatura a la Imagen” (კარმენი ლიტერატურული გმირი – სასცენო პერსონაჟი);
· სტუდენტების მიერ გადაღებული ფილმის პრეზენტაცია;
· იბერ-ამერიკული კლუბის პრეზენტაცია;
· ინტელექტუალური ვიქტორინა;
· მუსიკა, ცეკვა;
·ესპანური ნაციონალური სამზარეულოს დეგუსტაცია.
დრო: 19 დეკემბერი, 16:00 საათი
ადგილმდებარეობა: ილიას სახელმწიფო უნივერსიტეტის B 202 აუდიტორია (ჭავჭავაძის გამზ. #32)

პროფესორ გიორგი გახელაძის საჯარო ლექცია: მედიაწიგნიერება და დემოკრატია
2015-12-19 14:00
19 დეკემბერს, 14:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის მოწვეული პროფესორი და სამოქალაქო განათლების პედაგოგთა ასოციაციის გამგეობის წევრი, გიორგი გახელაძე, წაიკითხავს საჯარო ლექციას თემაზე: „მედიაწიგნიერება და დემოკრატია“.
ლექცია ჩატარდება ფონდ “ღია საზოგადოება – საქართველოს” მხარდაჭერით.
დრო: 19 დეკემბერი, 14:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

ფილოლოგ ლევან გიგინეიშვილის საჯარო ლექცია: მორალის კლასიკური და მოდერნული თეორიები და ცხოვრებისეული დილემები
2015-12-18 19:00
18 დეკემბერს, პარასკევს, 19:00 საათზე, ილიას სახელმწიფო უნივერსიტეტის ბიბლიოთეკის ილიას დარბაზში („პროკრედიტ ბანკის“ მულტიმედია კუთხე), „პროკრედიტ ბანკის“ ორგანიზებით, გაიმართება ფილოლოგ ლევან გიგინეიშვილის საჯარო ლექცია თემაზე: მორალის კლასიკური და მოდერნული თეორიები და ცხოვრებისეული დილემები.
დრო: 18 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის E კორპუსი, ბიბლიოთეკა, ილიას დარბაზი, „პროკრედიტ ბანკის“ მულტიმედია კუთხე (ჩოლოყაშვილის გამზ. #3/5)
დასწრება თავისუფალია.

პროფესორ სტივენ კოტკინის საჯარო ლექცია: უნდა მომკვდარიყო თუ არა საბჭოთა კავშირი?
2015-12-18 18:30
18 დეკემბერს, 18:30 საათზე, ილიას სახელმწიფო უნივერსიტეტის A 101 აუდიტორიაში, საბჭოთა კავშირის ისტორიის ერთ-ერთი ყველაზე გამოჩენილი ისტორიკოსი, სტალინის განთქმული ბიოგრაფიის ავტორი, სტივენ კოტკინი,წაიკითხავს საჯარო ლექციას: უნდა მომკვდარიყო თუ არა საბჭოთა კავშირი? (Did the Soviet Union have to die?).
ლექცია ტარდება ლექციათა ციკლის ფარგლებში “კრიზისი და კრიტიკა”, რომელსაც მხარს უჭერს პროგრამა „კავკასიის შვეიცარიული აკადემიური ქსელი“.
მომხსენებლის შესახებ
სტივენ კოტკინი პრინსტონის უნივერსიტეტის პროფესორი და სტენფორდის უნივერსიტეტთან არსებული ჰუვერის ინსტიტუტის წევრია. მის ნაშრომებს შორისაა: „მაგნიტური მთა – სტალინიზმი როგორც ცივილიზაცია“ (1995); „აცილებული არმაგედონი – საბჭოთა კოლაფსი, 1970-2000“ (2001), „სტალინი, ტ. 1 – ძალაუფლების პარადოქსები“ (2014) და მრავალი სხვა.
უზრუნველყოფილი იქნება ლექციის სინქრონული თარგმანი.
დრო: 18 დეკემბერი, 18:30 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. #32)
დასწრება თავისუფალია.

ტრენინგ-ცენტრის გახსნა ბავშვის განვითარების ინსტიტუტში
2015-12-18 17:00
18 დეკემბერს, 17:00 საათზე, ილიას სახელმწიფო უნივერსიტეტის ბავშვის განვითარების ინსტიტუტში (ილიაუნის C კორპუსი), კომპანია „კრედოს“ ფინანსური მხარდაჭერით, გაიხსნება ტრენინგ-ცენტრი.
2015 წელს ილიას სახელმწიფო უნივერსიტეტის ბავშვის განვითარების ინსტიტუტში საინტერესო აქტივობები განხორციელდა პროფესიული განვითარების კუთხით. „კრედოს“ ფინანსური მხარდაჭერით, საფუძველი ჩაეყარა ტრენინგ-ცენტრის შექმნას. ერთი წლის განმავლობაში უცხოელი პროფესორების მონაწილეობით ტრენერების გადასამზადებელი ტრენინგების რამდენიმე ციკლი ჩატარდა. ტრენინგ-მოდულების თემატიკა მოიცავდა როგორც ყოველდღიური უნარების (ტუალეტის ჩვევა, კვება, ძილის ჩვევა და სხვა) განვითარებაზე ორიენტირებულ პროგრამებს, ასევე ქცევის გამოყენებით ანალიზზე დაფუძნებულ სწავლებისა და ჩარევის სტრატეგიებს, მოზარდობის ასაკთან დაკავშირებულ საჭიროებებს, ალტერნატიული კომუნიკაციის სწავლების მეთოდოლოგიას და სხვა.
1-9 მაისს, ბავშვის განვითარების ინსტიტუტს, აღნიშნული პროექტის ფარგლებში, ესტუმრნენ ამერიკელი პროფესორები, სინტია ანდერსონი და ჯოდი პოლაჰა. მათ ტრენერები გადაამზადეს შემდეგ საკითხებში: ძილის სიძნელეები, კვების პრობლემები, ტუალეტის ჩვევის ათვისების სტრატეგიები, მშობლებისთვის ბავშვის რთული ქცევის მართვის სწავლება და სხვა.
ხოლო 30 ივნისიდან 7 ივლისის ჩათვლით, ჩატარდა ტრენინგების მეორე ციკლი ქცევის გამოყენებით ანალიზში. ტრენინგს უძღვებოდნენ კალიფორნიის ფრესნოს უნივერსიტეტის (აშშ) პროფესორები, მერიენ ჯეკსონი და ჟან-პოლ მოშელა.
სწორედ ამ გამოცდილების საფუძველზე შეიქმნა ტრენინგ-მოდულები, რომელთაც 2016 წლიდან ბავშვის განვითარების ინსტიტუტის თანამშრომლები გაუძღვებიან. ტრენინგ-მოდულების მიზანია ქვეყანაში არსებული პროფესიონალების ცოდნის და კვალიფიკაციის დონის ამაღლება; ასევე – დაინტერესებული მსმენელების მომზადება ქცევის გამოყენებითი ანალიზის აქტუალურ საკითხებში. ტრენინგები, რომლის თემატიკა თანაბრად დააინტერესებს ფსიქოლოგებს, სოციალურ მუშაკებს, პედაგოგებს, სპეციალურ მასწავლებლებს, სტუდენტებს, მშობლებს, მოიცავს ბავშვის და მოზარდის განვითარებისთვის აქტუალურ საკითხებს: კვება, ძილის ჩვევა, აგრესიული ქცევა, თამაშის მნიშვნელობა, პოზიტიური მშობლობა და სხვა.
მნიშვნელოვანია, აღინიშნოს, რომ ბავშვის განვითარებით და განვითარების სირთულეებით დაინტერესებულ პროფესიონალთა ცოდნის დონის ამაღლება და ამაზე მუდმივად ზრუნვა პროფესიონალიზმის ერთ-ერთი წინაპირობაა. ბავშვის განვითარების ინსტიტუტში გახსნილი ტრენინგ-ცენტრი სწორედ ამ სფეროთი დაინტერესებულ ადამიანთა პროფესიულ განვითარებაზე ზრუნვას ისახავს მიზნად. სამომავლოდ, ტრენინგების თემატიკის არეალის გაზრდა და დახვეწაა დაგეგმილი.
დრო: 18 დეკებერი, 17:00 საათი
ადგილმდებარეობა: ილიას სახელმწიფო უნივერსიტეტის ბავშვის განვითარების ინსტიტუტი (ჭავჭავაძის გამზ. #32, ილიას სახელმწიფო უნივერსიტეტის C კორპუსი)
